**Kerpely Antal Anyagtudományok és -technológiák Doktori Iskola**

**Képzési ügyrend**

5. sz. melléklet

**A doktori disszertáció (értekezés) és tézisfüzet formai és tartalmi követelményei**

A doktori értekezés a Jelölt új tudományos eredményeit bemutató, összefoglaló munka, amely magyarul vagy a Tudományági Doktori Tanács által engedélyezett idegen nyelven írható. A doktori értekezést 5 példányban, kemény kötésben kell elkészíteni és leadni.

Az értekezéssel a Jelöltnek azt kell bizonyítania, hogy az általa művelt tudományterületen rendelkezik a PhD fokozat elnyeréséhez szükséges szintű szakmai ismeretekkel, ismeri és használni tudja a szakma módszereit, rendelkezik azzal a komplex szemlélettel, amivel a felmerülő szakmai problémákat kezelni lehet, valamint képes egy konkrét tudományos feladat megoldására, és új tudományos eredményeinek meghatározott tartalmi és alaki keretek között való bemutatására.

**A disszertáció tartalmi követelményei**

Az értekezés általánosan tartalmazza a következőket:

* A témavezetői ajánlást (max 1 oldal).
* A probléma felvetését, amit a szakma elfogadott szabályainak megfelelően, korszerű eszközökkel dolgoz fel a Jelölt.
* Szakirodalmi áttekintést, megfogalmazva a feltárt tudáshiányt és a kutatás konkrét célját.
* Vizsgálati módszerek és eszközök bemutatását.
* Saját kutatási eredményeinek részletes ismertetését.
* Tézisek megfogalmazását.

A doktorjelölt tézist és nem disszertációt véd. A téziseknek önmagukban érthetőnek kell lenniük, de a tézis csak kijelenti az új tudományos eredményt, nem bizonyítja azt (a bizonyítás céljából íródik a tézisek mögött lévő disszertáció, ezért a disszertációba semmit nem érdemes leírni, ami nem szolgálja egyik tézis megalapozását sem).

A tézisek szükség esetén tartalmazhatnak ábrákat és egyenleteket is.

A Jelöltnek minimum 1, maximum 10 tézist kell megfogalmaznia, a tézisek javasolt mennyisége 5, a téziseket sorszámmal kell ellátni (1, 2, …). Egy tézisen belül altézisek is lehetnek, melyek sorszámozása pl. 2.b, ami a 2. tézis b altézise. A „Tézisek” című fejezet bevezetéseként (az 1. tézis előtt) röviden összefoglalhatóak azok a körülmények, melyek mellett a tézisek érvényesek, így ezeket nem kell minden tézisben megismételni. A Bíráló Bizottság a téziseket nem változtathatja meg, de lehetősége van egyes téziseket úgy elfogadni, hogy annak csak minimum egy altézisét fogadja el, a többit (ha van), elutasíthatja.

PhD cím a Jelöltnek csak akkor adható, ha a Bíráló Bizottság legalább egy tézis egy altézisét elfogadja.

A jó tézis kritériumai: legyen konkrét, új, bizonyított. A „konkrét” azt jelenti, hogy az új kijelentést minél konkrétabban (ha lehet, akkor számmal és mértékegységgel) kell megadni, feltüntetve a bizonytalanságot és az érvényességi tartományt is. Az „új” azt jelenti, hogy előzetesen nem publikált az elérhető világirodalomban. A „bizonyított” azt jelenti, hogy a tézis egyértelműen következik a disszertáció fő szövegében ismertetett irodalmi és saját kutatási eredményekből. A tézis lehet egy általánosított természettörvény is, de ez nem elvárás.

* Érdemi összefoglalást, következtetéseket, a gyakorlati alkalmazásra és/vagy a téma további kutatására vonatkozó javaslatokat magyar és angol nyelven.
* Saját publikációk jegyzékét, feltüntetve a független hivatkozásokat is.
* A hivatkozott szakirodalom jegyzékét.

**A disszertáció formai követelményei**

* Külső borító
* Belső fedőlap (Tartalmazza az értekezés címét, szerzőjét, a témavezető nevét, a készítés helyét és évét, illetve a doktori iskola és vezetőjének nevét.
* Tartalomjegyzék sorszámozott fejezetekkel
* Rövidítések jegyzéke (amennyiben releváns)

**Az értekezés terjedelme**: minimum 60, maximum 100 A/4-es oldal (mellékletek nélkül), javasolt formátum: 1,5 sortávolság, Times New Roman betűtípus, 12-es betűméret, sorkiegyenlítés, margó bal oldalon 3 cm, a többi 2,5 cm, oldalszám a lap alján középen.

**A tézisfüzet tartalmi követelményei**

A jelöltnek az értekezéséhez mellékelnie kell az értekezés tézisfüzetét 10 példányban. A doktori értekezés tézisfüzete tartalmazza:

* A kitűzött kutatási feladat rövidített összefoglalását, a feltárt tudáshiányok kihangsúlyozásával.
* Az elvégzett vizsgálatok, kísérletek rövidített leírását.
* A téziseket, szó szerint úgy, ahogy azok a disszertációban szerepelnek.
* A Jelölt saját publikációinak listáját, úgy, ahogy azok a disszertációban szerepelnek.
* Angol nyelvű összefoglalót.

A magyar hallgatóknak az idegen nyelven megírt disszertációhoz is kell magyar nyelvű tézisfüzetet készíteniük.

**A tézisfüzet formai és alaki követelményei**

A tézisfüzet 8-20 oldalban, A5 méretben készül. Javasolt formátum: 1,5 sortávolság, Times New Roman betűtípus, 12-es betűméret, sorkiegyenlítés, margó 2,5 cm, oldalszám a lap alján középen.

A tézisfüzet címlapja tartalmazza a „Doktori (PhD) értekezés tézisei” megjelölést, a Doktori Iskola, a DI elnöke és a témavezető nevét, a jelölt nevét és az értekezés címét, a készítés helyét és idejét (évszám).

***Disszertáció külső borító***

|  |
| --- |
| Doktori (PhD) értekezésA szerző neve (és eddigi legnagyobb fokozata, pl. „okl. anyagmérnök”)Miskolc, évszám |

***Disszertáció belső fedőlap***

|  |
| --- |
| **Kerpely Antal Anyagtudományok és -technológiák Doktori Iskola** CímDoktori (PhD) értekezésA szerző neve(és eddigi legnagyobb fokozata, pl. „okl. anyagmérnök”)A témavezető neve(és eddigi legnagyobb fokozata, pl. „PhD”)A doktori iskola vezetőjének neve(és eddigi legnagyobb fokozata, pl. „MTA doktora”)Miskolc, évszám |

 **Tézisfüzet címlap**

|  |
| --- |
| **Kerpely Antal Anyagtudományok és -technológiák Doktori Iskola** CímDoktori (PhD) Értekezés TéziseiA szerző neve(és eddigi legnagyobb fokozata, pl. „okl. anyagmérnök”)A témavezető neve(és eddigi legnagyobb fokozata, pl. „PhD”)A doktori iskola vezetőjének neve(és eddigi legnagyobb fokozata, pl. DSc)Miskolc, évszám |